1911 йылдың октябрендә, Австрия армияһында бер йыл хеҙмәт иткәндән һуң, Шрёдингер Вена университетының Икенсе физик институтына Экснерҙың ярҙамсыһы булып ҡайта. Ул физик практикумынан уҡыта, шулай уҡ Экснер лабораторияһында үткәрелгән эксперименталь тикшеренеүҙәрҙә ҡатнаша. 1913 йылда Шрёдингер приват-доцент исеменә дәғүә итә, ә тейешле процедуралар үткәндән һуң (ғилми мәҡәләне тапшырыу, «һынау лекцияһын» уҡыу һ.б.), 1914 йыл башында министрлыҡ уны ошо дәрәжәлә раҫлай (хабилитация). Беренсе донъя һуғышы Шрёдингерҙың әүҙем уҡытыусылыҡ карьераһын бер нисә йылға кисектереп тора. Йәш физик армияға саҡырыла һәм артиллерияла Австрия көньяҡ-көнбайыш фронтының сағыштырмаса тыныс райондарында: Райблда (Raibl) , Комаромда, һуңынан Просеккола (Prosecco) һәм Триеста районында хеҙмәт итә. 1917 йылда Вайнер-Нойштадт офицерҙар мәктәбендә метеорология уҡытыусыһы итеп тәғәйенләнә. Бындай хеҙмәт режимы уға махсус әҙәбиәт уҡырға һәм фәнни проблемалар өҫтөндә эшләргә етерлек ваҡыт ҡалдыра.